
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o Iraku,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže iracký parlament pripravuje veľmi reštriktívne zmeny zákona č. 188/1959 (zákon o osobnom postavení), ktoré sa dotýkajú práv žien; keďže ich dôsledku toho by rodinnéveci vrátane manželstva, rozvodu a starostlivosti o dieťa v skutočnosti patrili skôr do právomoci náboženských ako občianskych súdov, čo by podľa odborníkov OSN viedlo k znepokojujúcim rozdielom podľa príslušnosti k jednotlivým náboženstvám; keďže v prípade niektorých by bol minimálny zákonný vek na uzavretie manželstva 9 rokov pre dievčatá a 15 rokov pre chlapcov a existujú obavy zo zvýšenia násilia páchaného na ženách v budúcnosti; keďže 22 % neregistrovaných manželstiev sa týka dievčat mladších ako 14 rokov; keďže navrhované zmeny zvyšujú zraniteľnosť maloletých dievčat, najmä sirôt a detí z rodín s nízkymi príjmami, a zvyšujú riziko, že sa stanú obeťami obchodovania s ľuďmi a vykorisťovania opatrovníkmi a/alebo príbuznými; keďže Najvyšší súd uznal ústavnosť najproblematickejších zmien pred tretím čítaním, ktoré bolo odložené na 2. októbra 2024; keďže situácia v oblasti práv žien v Iraku už vyvolala ostrú kritiku; 
B.	keďže iracká misia OSN UNITAD, ktorá vyšetrovala sexuálne trestné činy spáchané Dá’išom na ženách, najmä jezídkach, sa musela skončiť 17. septembra 2024 v nadväznosti na minuloročné rozhodnutie o skončení jej mandátu Bezpečnostnej rady OSN, ktoré podporilo Rusko a Čína; keďže iracká misia OSN UNAMI bude taktiež musieť skončiť v roku 2025;
C.	keďže Sacharovova cena za slobodu prejavu za rok 2016 bola udelená Nadii Muradovej a Lamiji Aji Bašárovej, dvom irackým jezídskym ženám, za ich boj proti sexuálnemu násiliu súvisiacemu s konfliktmi;
D.	keďže v článku 14 irackej ústavy sa uvádza, že „Iračania sú si pred zákonom rovní bez diskriminácie na základe pohlavia“;
[bookmark: _GoBack]E.	keďže 73 % respondentov v prieskume, ktorý vykonal Iraq Polling Team, vyjadrilo „silný nesúhlas“ so zmenami zákona č. 188/1959;
1.	naliehavo vyzýva iracký parlament, aby v plnej miere a okamžite zamietol navrhované zmeny zákona č. 188/1959 (zákon o osobnom postavení); s mimoriadnym znepokojením zdôrazňuje, že zmeny by porušili medzinárodné záväzky Iraku týkajúce sa základných práv žien, boli by významným krokom späť a ich následkom by bola čoraz negatívnejšia medzinárodnú povesť a odopretie určitej zahraničnej pomoci od dvojstranných a multilaterálnych organizácií;
2.	chváli ženy vrátane poslankýň irackého parlamentu, ktoré odsúdili reformu, a mimovládne organizácie, aktivistov a členov občianskej spoločnosti, ktorí od roku 1959 bojujú za zachovanie jedného z najpokrokovejších zákonov v regióne;
3.	vyzýva PK/VP a členské štáty, aby navrhované zmeny odsúdili; vyzýva delegáciu EÚ v Iraku, aby granty na rozvoj podmienila odbornou justičnou prípravou v oblasti sexuálneho a rodovo motivovaného násilia a zriadením útulkov pre ženy; naliehavo vyzýva Irak, aby prijal národný akčný plán na odstránenie detských manželstiev, kriminalizáciu znásilnenia v manželstve, na boj proti domácemu násiliu a na posilnenie práv žien a dievčat v súlade s Dohovorom OSN o odstránení všetkých foriem diskriminácie žien; vyzýva na posilnenie partnerstva s Výborom pre ľudské práva irackého parlamentu v súlade s medzinárodnými záväzkami Iraku;
4.	pripomína, že súčasný zákon o osobnom postavení vyžaduje, aby sa deti s aspoň jedným rodičom, ktorý konvertoval na islam, stali samé moslimami; vyjadruje poľutovanie nad tým, že ak by sa navrhované zmeny zákona prijali, viedli by k ešte radikálnejšiemu uplatňovaniu šaríe; konštatuje, že tieto nové ustanovenia by tiež ohrozili iracký štát a nepriaznivo ovplyvnili menšiny v krajine; vyjadruje hlboké znepokojenie nad dôsledkami týchto zmien pre kresťanské komunity v Iraku;
5.	vyzýva členské štáty, aby zvýšili svoju podporu obhajcom práv žien a detí v Iraku;
6.	je veľmi znepokojený nedostatočnou právnou ochranou v trestnom zákonníku pre tie ženy a deti, ktoré sú obete domáceho násilia, a vyzýva na zlepšenie;
7.	poveruje svoju predsedníčku, aby toto uznesenie nechala preložiť do arabského jazyka a postúpila toto uznesenie irackému parlamentu a vláde, PK/VP a členským štátom.

